钦定古今图书集成/明伦汇编/官常典/第354卷 > 张鹏
## 钦定古今图书集成/明伦汇编/官常典/第354卷 > 张鹏

按《明外史》本传：“鹏字腾霄，涞水人。景泰二年进士。授
御史。上疏言：‘怀利事君，人臣所戒。比每遇圣节，或进
羊马锦绮，交错殿廷，自非贪贿，安有馀财充进奉？且
陛下富有四海，岂藉是足国哉？宜一切停罢，塞谄谀
奔竞之途’。”疏凡四事，帝颇采用。出按大同、宣府，奏“两
镇军士，敝衣非食，病无药，死无棺。乞官给医药棺槥，
设义冢，俾飨厉祭。死者蒙恩，则生者劝。”帝立报可，且
命诸边概行之。奏停淮、扬征赋，给牛种。天顺元年，仝
官杨瑄劾石亨、曹吉祥，鹏亦偕刘泰、魏瀚、康骥论劾，
俱得罪，下诏狱。诸御史多谪官，而鹏、瑄戍辽东。顷之，
赦免，复戍南丹。语具《瑄传》。宪宗立，廷臣交荐，召复原
官。寻超擢福建按察使。成化四年以右佥都御史巡
抚广西，剿蛮寇有功。其冬罢巡抚官，命还理南京都
察院事。改督漕运兼抚淮、扬四府。寻解漕务，专理巡
抚事，复还南院，进副都御史，巡抚宁夏。召还，历兵部
左、右侍郎。十八年代陈钺为兵部尚书。守珠池。宦官
韦助乞往来高肇、琼、廉，会守巡官捕寇，鹏执不可，帝
竟许之。南北印马率遣勋臣内侍。后以灾伤，止遣御
史。是年，帝复欲遣内侍，鹏等执不可。帝勉从之，命嗣
后仍如故事。镇守大同中官汪直言：小王子将大举，
请发京兵援。鹏等言：“大同士马四万足用，所请宜勿
许。而京师控四方，必养锐。平时临事，乃能御侮。迩者
困营造，精力销沮。猝有急，何以作威厉气？请悉停其
役。”诏可。寻加太子少保。鹏初为御史，刚直尚气节，有
盛名。后敭历中外，惟事安静。帝多失德，群小窃柄，阁
臣万安、刘吉辈专营私，鹏循职而已，不能有所匡救。
二十一年，星变，鹏偕僚属言：“传奉武职至八百馀人，
乞悉令闲住，非军功，毋滥授。四方镇守、监枪守备内
官，非正统间原设者，悉宜召还。”廷臣亦交以请，下兵
部覆核。鹏畏中官，不敢坚其议，帝遂尽留之。时论莫
不咎鹏。奸民章瑾献珍宝，得为锦衣镇抚，理刑缺。鹏
所上，不允，知帝意属瑾，即推用焉。台谏劾大臣不职
者，皆及鹏。鹏力求去，遂赐敕给驿以归。弘治中卒。谥《懿简》。